[{"text_idx": "#000000", "text": "Atzoko harrerak ez dira hoztu, eta goizaldean ere adin guztietako jendeak egin dio ongi etorri beroa Korrikari. Ultzama eta Basaburuako eskoletako haur eta gazteen lekukoa beste ehunka eskutatik pasa da, Irurtzunera iritsita, Anotzibarren eta Gesalatz merindadean barrena ibili da, herriz herri eta etenik gabe. Korrikak bere ekuatorea pasa du tartean, eta furgoneteroek zein korrikalariek txanpainez ere ospatu dute unea, nola ez! Ederra ez al da ba 1.287 kilometro egitea eta jakitea herria prest dagoela beste horrenbeste egiteko? Indar horrekin, galsoroetan barrena eta eguzkiaren epeletan, Lizarraren harrera izango da afalorduan Ondoren, Arabako Mendialdera eta Arratiara joango gara. Noiz arte? Galdegin dute mikrotik. Noiz arte izango da ba? Euskal Herria euskalduna izan arte!"}, {"text_idx": "#000001", "text": "Boulevard Zumardian bukatuko da KORRIKAren edizio honen 2.500 kilometroko ibilbidea, hilaren 10ean, aurreikusitako baino urtebete geroago. Gipuzkoako hiriburu osoa zeharkatu ondoren, Zurriola hiribidetik sartuko da karabana koloretsua. Amaiera ekitaldia bertan izango da; eta segidan, bertaratutakoei helduko zaie festarako tenorea."}, {"text_idx": "#000002", "text": "Hilaren 10eko bukaera-egun handia aurkezteko egin dute prentsa-agerraldia gaur KORRIKAren arduradunek. Deialdia egin dute Euskal Herriko txoko guztietako jendea bertaratzeko, eta, era berean, uste dute Donostiako herritarrentzat nahiz eragileentzat hitzordu ederra izango dela, euskararen auzian lanean segitzeko akuilua."}, {"text_idx": "#000003", "text": "Amaiera ekitaldia Boulevard Zumardian izango da, Udaletxearen ondoan. Lekukoa 12:30erako helduko dela aurreikusita dago. Une horretan, lekukoaren barruan doan mezu sekretuaren egilea nor den jakingo dugu, eta noski, mezuaren beraren edukia ere. Ekitaldi nagusiaren aurkezleak Bagera Elkarteak sortutako \u201catzean zuloa\u201d proiektuaren aurpegiak izango dira; esketxotako pertsonaiak gorpuzten dituzten aktoreak Ivan Aizpurua eta Nerea Aranburu donostiarrak, alegia."}, {"text_idx": "#000004", "text": "Bestalde, azken eguneko arduradunak, Luix Intxauspek, azaldu du Donostiako jairako \u201cdena prest dagoela\u201d, eta egun osoa iraungo duela. Festa \u201chandia bezain berritzailea\u201d prestatu dute auzolanean, eta elkarlanean aritu den Donostiako antolaketa taldeak: gune desberdinetan sakabanatuta, publiko desberdinei begirakoa, egitarauan Donostiako kultur eragileen parte hartzea lehenetsia, eta abar."}, {"text_idx": "#000005", "text": "Amaitzeko, bi ohar nabarmendu dira: batetik, eraso sexistarik gabeko eguna izateko, eta, bestetik, garraio publikoa erabiltzeko."}, {"text_idx": "#000006", "text": "Informazio gehiagorako, klika egin HEMEN azken jaiaren atal berezira joateko!"}, {"text_idx": "#000007", "text": "Redadeg-eko lagunak ere erronkara batu dira eta 22. korrikaren mezua bretoierara itzuli dute."}, {"text_idx": "#000008", "text": "Gauaren beltzari zeruaren urdina eta korrikalarien kolorea lotu zaizkie egunsentiarekin bat. Harrera ezin beroagoa egin zaio Erronkari eta Zaraitzun, eta aldapen gora beherek ez dute inoren gogorik beldurtu, eskuz esku, aurrera bidean, lekukoa eta aldarria herriz herri. Familiak haur txikiekin zein dozenaka kilometro egiteko konbentzimenduz etorri direnek lagundu dute Otsagabian, Eaurtan zein Luzaiden. Bolantek egin diote harrera bertan lasterketari, eta korrika-pausoak dantza-pauso bihurtu dira tarte batez. Donibane Garazin euskara ikastearen doakotasuna aldarrikatu du AEKren Artezkaritzak, euskalgintzarekin batera, eta bertako gau eskolako ikasle eta ikasle ohiek eraman dute lekukoa kilometro bateratuan. Zuberoako lurretara egin dute jauzi, afalordua Maulen harrapatzeko. Isurialdeak Izpegiko gainetik atzera noiz gurutzatuko zain da Baztan."}, {"text_idx": "#000009", "text": "Duela bi aste aurkeztu zen \u201cHITZEKIN. Denok euskara doan\u201d dinamika, Korrikaren ingurumarian sortutakoa, doako ezagutzaren unibertsalizazioaren beharra jorratuko duena, hain zuzen ere. Ekimenaren gakoa da azpimarratzea euskara ikasi nahi duten herritarrek dohainik jarduteko parada izan behar dutela.Gaur, ordea, Korrikaren bosgarren egunaren barruan, ekimena beraren barruan dagoen beste ildo bat aurkeztu da: Donibane Garaziko adierazpena. AEK ez ezik, beste euskaltegi askoren ordezkariak daude agiri horren atzean. Hauek dira gaur zabaldutako adierazpenaren sinatzaileak:BATUZ Euskaltegi Elkartea (Altza-Urumea, Ulibarri, Urrats, Ilazki, Hitzez, Legazpi6, Herri Jakintza, Udaberria), AEK, Juan Mateo Zabala euskaltegia, Gabriel Aresti euskaltegia, Errioxako IKA, Bai&by, Gotzon Garitanoaindia euskaltegia, HEGOALDE euskaltegia, Bilbo Zaharra euskaltegia, Maizpide.Adierazpenarekin, Euskal Herriko administrazio nagusiei dei egiten diete, bertan halaxe jasota: \u201cUnea da euskal herritar orori euskara ikasteko bidea doakoa izan dakion neurriak hartzeko. Proposamen eta bide ezberdinak ezagutzen ditugu. Elkar gaitezen eta osa dezagun, elkarlanean, eta berandu baino lehen, guztiok doan ikasteko bide-orria\u201d."}, {"text_idx": "#000012", "text": "Erriberak ere ezin hutsik egin Korrikari, eta Cadreitan ziren lagunak biderkatu egin dira herriz herri. Taldetxoa talde bihurtu da, eta taldea tropel, Castejon, Corella eta Cintruenigon zehar, jendetzarekin zeharkatzeko nafar hegoaldeko hiriburua. Bidean ez dira falta izan txapligoak, bengalak, pankartak eta beste, Erribera euskaldunaren aldeko oihu artean. Aldarriak Tutera hauspo betean pasa du, eta sorpresa izan da Cadreitan. Aitziber Sarasolari omenaldi hunkigarria egin zaio euskalgintzari egindako ekarpena aitortzeko. Bere argazkia furgonetan jartzeaz bat, Izarren Hautsaren doinuak entzun dira... AEK-ko kideak eta korrikalariak, eskuz esku, Korrikaren eta Sarasolaren bideari jarraiki, indarrez eta pozik!"}, {"text_idx": "#000014", "text": "Hemen eguneko irudiak bideo-kronikan bilduta:"}, {"text_idx": "#000015", "text": "Elurrak ez du KORRIKA eten! Nahiz eta gauerditik aurrera Araba eta Nafarroa zuriz jantzi, euskararen epeltasunean eta korrikalarien babesarekin aurrera egin du KORRIKAK. Sakana inguruan elurpean egin ditu orduak, baina hori ez da oztopo izan lekukoa eskuz esku ibiltzeko. Goiz osoa eman du Irun\u0303errian barrena, herriz herri eta auzoz auzo zabaldu dute euskararen aldeko aldarria. Jendetza batu da KORRIKAra eta Nafarroa euskaldunaren aldeko oihuak izan dira nagusi. Zizur Nagusia, Astrain eta Obanosekin igaro da, baita Utergatik ere. Bertatik lehen aldiz pasatu da, gainera."}, {"text_idx": "#000016", "text": "Arratsaldean, Garesko kaleak hartu ditu KORRIKAk. Duela 3 urte bertatik abiatu zen 21. edizioa eta gaur ere kaleak txiki gelditu dira. Asko eta asko izan dira Euskal Herriko hainbat bazterretatik hurbildutako euskaldun eta euskaltzaleak. Hegoalderantz hartu du bidea eta iluntzean Tafallaren txanda izango da."}, {"text_idx": "#000017", "text": "Bideo-kronikan gaurko momenturik berezienak bildu ditugu:"}, {"text_idx": "#000018", "text": "Hemen gaurko egunak utzitako irudiak:"}]